TISCO กำไรปี 60 กระฉูด 22% ตามคาด รับฐานลูกค้ารายย่อยโต หลังผนึก “สแตนดาร์ดชาร์เตอร์ด”
TISCO กำไรปี 60 กระฉูด 21.66% มาที่ 6.09 พันลบ. จากปีก่อนมีกำไร 5.01 พันลบ. รับฐานลูกค้ารายย่อยโต หลังผนึก "สแตนดาร์ดชาร์เตอร์ด" ขณะที่งบการเงินเฉพาะกิจการมีกำไร 4.42 พันลบ. เพิ่มขึ้น 41.71% จากปีก่อนมีกำไร 3.12 พันลบ.
15 ม.ค. 2561

บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO รายงานผลการดำเนินงานงบการเงินรวมประจำปี 2560 (รวมบริษัทย่อย) สิ้นสุดวันที่ 31 ธ.ค.60 และงบการเงินเฉพาะกิจการประจำปี 2560 สิ้นสุดวันที่ 31 ธ.ค.60 มีกำไรสุทธิดังนี้

โดยผลการดำเนินงานประจำปีดังกล่าวมีกำไรเพิ่มขึ้น โดยเป็นผลมาจากการเพิ่มขึ้นของรายได้ดอกเบี้ยสุทธิ และรายได้ที่มิใช่ดอกเบี้ยจากธุรกิจหลัก ประกอบกับค่าใช้จ่ายสำรองหนี้สูญที่ลดลงจากปีก่อนหน้า รายได้ดอกเบี้ยสุทธิเพิ่มขึ้น 6.7% จากความสามารถในการรักษาอัตราดอกเบี้ยของสินเชื่อรวม
รวมทั้งการบริหารจัดการต้นทุนที่มีประสิทธิภาพ รวมกับการเพิ่มขึ้นของรายได้ดอกเบี้ยจากธุรกิจสินเชื่อที่รับโอนจากธนาคารสแตนดาร์ดชาร์เตอร์ด (ไทย) หรือ SCBT อีกทั้ง รายได้ที่มิใช่ดอกเบี้ยจากธุกิจหลักปรับตัวเพิ่มขึ้น 18.3% เมื่อเทียบกับปีก่อนหน้า จากทุกภาคธุรกิจ
ทั้งนี้ มีการคาดการณ์จากนักวิเคราะห์ว่าผลประกอบการ TISCO จะเติบโต 20% จากช่วงเดียวกันเมื่อปีก่อน
ด้าน บริษัทหลักทรัพย์เอเชีย เวลท์ คาดกำไรสุทธิไตรมาส 4/60 ของ TISCO จะเพิ่มขึ้น 0.7% จากไตรมาสก่อน และ 22.5% จากปีก่อน อยู่ที่ 1.6 พันล้านบาท และคาดในไตรมาสดังกล่าว TISCO จะแสดงการเติบโตกำไรสุทธิจากปีก่อนสูงที่สุดในกลุ่มธนาคาร
โดยได้แรงหนุนจากระดับการตั้งสำรองที่ลดลง รวมทั้งสินเชื่อที่สูงขึ้นจากการถ่ายโอนสินเชื่อรายย่อยจากธนาคารสแตนดาร์ด ชาร์เตอร์ด (ไทย) นับตั้งแต่วันที่ 1 ต.ค. 2560 ที่ผ่านมา เราคาดสินเชื่อของธนาคารในปี 2561 จะขยายตัวที่ 4% จากปีก่อน หนุนโดยตลาดยานยนต์ในประเทศที่ปรับตัวดีขึ้นและสภาวะเศรษฐกิจที่ดีขึ้นต่อเนื่อง ซึ่งประมาณการ EPS จะเติบโต 22.9% ในปี 2560 และ 12.1% ในปี 2561